ທ່ານ ນາງ ສູນທອນ ໄຊຍະຈັກ ກຳມະການສູນກາງພັກ, ຫົວໜ້າຄະນະພົວພັນ ຕ່າງປະເທດສູນກາງພັກ, ເຄື່ອນໄຫວຢ້ຽມຢາມ ແລະ ເຮັດວຽກ ຢູ່ແຂວງ ສາລະວັນ.
ໃນຕອນເຊົ້າຂອງວັນທີ 20 ສິງຫາ 2019 ທີ່ຜ່ານມານີ້, ທ່ານ ນາງ ສູນທອນ ໄຊຍະຈັກ ກຳມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກ, ພ້ອມດ້ວຍຄະນະ ໄດ້ເດີນທາງມາຢ້ຽມຢາມ ແລະ ເຮັດວຽກຢູ່ແຂວງສາລະວັນ ໃນໂອກາດດັ່ງກ່າວນີ້, ກໍໄດ້ເຂົ້າຢ້ຽມຂໍານັບ ທ່ານ ສີສຸວັນ ວົງຈອມສີ ກຳມະການສູນກາງພັກ, ເລຂາພັກ – ເຈົ້າແຂວງໆ ສາລະວັນ ເຊິ່ງທ່ານ ໄດ້ສະແດງຄວາມຍີນດີຕ້ອນຮັບອັນອົບອຸ່ນ ແລະ ຂອບອົກຂອບໃຈ ຕໍ່ທ່ານ ຫົວໜ້າຄະນະພົວພັນຕ່າງປະເທດສູນກາງພັກ ພ້ອມດ້ວຍຄະນະ ຂອງການມາຢ້ຽມຢາມໃນຄັ້ງນີ້.
ທ່ານ ນາງ ສູນທອນ ໄຊຍະຈັກ ກຳມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກ, ກໍໄດ້ແຈ້ງຈຸດປະສົງຂອງການມາເຄື່ອນໄຫວ ເຊີ່ງທ່ານໄດ້ກ່າວເຖີງ ສະພາບການພົວພັນຂອງພາກພື້ນ ແລະ ສາກົນ, ການພົວພັນ ລາວ – ຫວຽດ, ລາວ – ຈີນ, ແລະ ເພື່ອມາເຜີຍແຜ່ພາລະບົດບາດ – ສິດ ຂອງຄະນະພົວພັນຕ່າງປະເທດ, ເຊິ່ງທ່ານ ເຈົ້າແຂວງໆ ສາລະວັນ ກໍໄດ້ເວົ້າເຖີງສະພາບໂດຍລວມຂອງແຂວງ ທາງດ້ານການສຶກສາ ແລະ ແຫຼ່ງທ່ອງທ່ຽວທາງທຳມະຊາດ ອັນສວຍສົດງົດງາມຂອງແຂວງສາລະວັນ, ພ້ອມກັນນັ້ນກໍສະແດງຄວາມຍີນດີຕ້ອນຮັບ ແລະ ສະແດງຄວາມຂອບອົກຂອບໃຈ ຕໍ່ທ່ານ ຫົວໜ້າຄະນະພົວພັນຕ່າງປະເທດສູນກາງພັກ ພ້ອມດ້ວຍຄະນະ ຂອງການມາຢ້ຽມຢາມໃນຄັ້ງນີ້, ນອກນັ້ນ ທ່ານ ຫົວໜ້າຄະນະພົວພັນຕ່າງປະເທດສູນກາງພັກ, ພ້ອມດ້ວຍຄະນະ ຍັງໄດ້ມອບເຄື່ອງຄອມພິວເຕີຕັ້ງໂຕະ ຈຳນວນໜື່ງຊຸດ, ພ້ອມດຽວກັນນັ້ນ ທັງສອງຝ່າຍກໍໄດ້ມອບເຄື່ອງທີ່ລະນຶກໃຫ້ກັນ ແລະ ກັນນຳອີກ.